Musk skerts oor ‘bedanking’Elon Musk. (Foto: Odd Andersen/AFP) Tesla-baas Elon Musk het Vrydag op Twitter geskerts hy oorweeg bedanking, ure ná hy nóg ŉ rits aandele in sy maatskappy verkoop het. “Ek dink daaraan om my werke te bedank en ŉ voltydse beïnvloeder te word, wat dink julle,” het Musk aan sy 65 miljoen Twitter-volgelinge geskryf in ŉ skynbare grappige twiet wat reeds byna 310 000 keer ge-“like” is. Buiten Tesla is Musk ook die uitvoerende hoof van SpaceX, wat hy in 2002 gestig het. Hy is bekend daarvoor dat hy omstrede uitlatings op sosiale media maak. Die rykste mens in die wêreld het Donderdagaand net meer as 934 000 aandele in Tesla verkoop, aldus dokumente wat by die Amerikaanse aandelereguleerders ingedien is. Dit is sowat $963 miljoen (meer as R15,3 miljard) werd. Hy het ook sy reg uitgeoefen om aandele-opsies teen $6,24 per aandeel aan te skaf. Musk wou verlede maand in ŉ peiling op sy Twitter-profiel weet of mense dink hy moet 10% van sy aandele in Tesla verkoop. Meeste mense wat reageer het, het gesê hulle dink hy moet dit doen. Ten minste sal ŉ deel daarvan gebruik word om belasting te betaal, het ŉ paar volgelinge gesê. Sedert dié meningspeiling het Musk reeds meer as 11 miljoen aandele in Tesla verkoop. Tesla-aandele was Vrydagoggend 0,8% laer op $996 voor die openingsklok gelui het.